HS Strand se o.19 A-span keer onoorwonne terug | Netwerk24
HS Strand se o.19 A-span keer onoorwonne terug
Die o.19A-krieketspan van Hoërskool Strand het die skoolvakansie die agtste keer aan die KFC-krieketfees in Mosselbaai deelgeneem.
Dit was een van die suksesvolste toere wat ’n span van die skool nog onderneem het en een van “eerstes” vir dié Helderberg-skool. Vanjaar het die HS-kolwer Henco Stofberg, die eerste keer ’n honderdtal aangeteken, die bouler Guillaume Jansen het die eerste keer vyf paaltjies ingeoes en die span het die heel eerste keer onoorwonne ná die toer teruggekeer.
In hul wedstryd teen Hoërskool Sentraal van Bloemfontein het die Arende ’n briljante 293 lopies in 45 boulbeurte aangeteken – die hoogste telling die afgelope 30 jaar. Stofberg, met ’n briljante 102 lopies van 81 balle, het die boulers van Bloemfontein moedeloos gehad. Sy beurt het vier sesse en 13 viere ingesluit. Hy is baie goed deur Marinus Roux bygestaan (60 van 59 balle).
Sentraal is daarna vir 104 lopies uitgeboul. Roux (2/1), Jansen (2/8) en Damian Jacobs (2/10) het die grootste skade aangerig. Strand het die wed­stryd op indrukwekkende wyse met 189 lopies gewen.
As gevolg van die reënerige omstan­dighede is die wedstryd teen Hoër­skool Brackenfell oor 20 boulbeurte beslis. HS het in sy kolfbeurt 93/5 aangeteken. Die kolwers het die telbord met uitstekende hardloopwerk aan die rol gehou. Stofberg het onder moeilike omstandighede 23 lopies aangeteken.
Brackenfell se gedugte kolwers is daarna tot 58/8 beperk. Jansen het 5/7 in vier boulbeurte ingeoes – ’n bril­jante boulvertoning en ook ’n per­soon­like mylpaal vir hom. Jacobs (2/10) het hom goed bygestaan en HS het die wedstryd met 35 lopies beklink. Die wedstryd teen Hoërskool Sentraal van Beaufort-Wes is na slegs twee boulbeurte weens die reën afgelas.